До Кмета

 На общ.Бяла Слатина

 Инж. Иво Цветков

 О Т Ч Е Т

ЗА ДЕЙНОСТТА НА НАРОДНО ЧИТАЛИЩЕ „ПРОСВЕТА-1930“ С. БУКОВЕЦ ОБЩ. БЯЛА СЛАТИНА ОБЛ. ВРАЦА ЗА 2021 ГОДИНА

В нашето малко селце Буковец намиращо се в Северозападна България, първият празник, който отбелязахме е Бабин ден. Той е български празник, отбелязван на 8 януари /или на 21 януари по стар стил/ в чест на бабата акушерка в селото. Отбелязваме празника с много смях и веселие както повелява традицията. Следва Трифон Зарезан и Свети Валентин, празник на виното и любовта, който отпразнувахме на площада в с. Буковец, като имаше конкурс за най-добър винопроизводител на който 1-во място взе Иванка Дамянова, 2-ро място Надка Стаменова и 3-то място Тодоринка Колева. Три баби бяха направили най- доброто вино в с. Буковец. Зарязахме лозите с присъствието на нашия Кметски наместник г-жа Петя Ангелова и председателя на общинския съвет Веселка Борисова, изиграхме хорце и пийнахме винце. Продължихме с любовни стихове и веселие.

На 19 февруари чествахме 143 г. от обесването на Апостола на свободата Васил Левски, като ще носим идеите и духа му в следващите десетилетия.

Баба Марта идва с Деня на самодееца – пазителя на българщината. Отколешна традиция е на 1 март да закачим бели и червени мартенички на нашите съселяни и самодейци.

Поради епидемичната обстановка на по кратко, но отбелязано в нашето читалище и селце прозвуча химна на България „Мила родино“, „Боят настана“, „Една българска роза“, „Къде си вярна ти любов народна“, „Тих бял Дунав“, „Кой уши байряка“, „Вятър ечи, балкан стене“, „Върви народе възродени“, „Стани, стани юнак балкански“ и други песни с който свързваме освобождението на България провъзгласено на 3 март през 1878г. В град Сан Стефано е подписан мирен договор между Русия и Османската империя, с които се слага край на Руско-Турската освободителна война и се създава отново Българската държава, след близо 500-годишно османско владичество.

8-ми Март е деня на жената, в който ние жените днес, си припомняме и почитаме всички онзи наши сестри в миналото, който проправяха пътя до тук – да сме независими финансово, да имаме равни права спрямо мъжете във всяка сфера на живота. През 1866г. се дипломира д-р Тота Венкова – първата жена лекар в България. Раздадохме китки от нашите селски градинки на всяка жена, която видяхме в Буковец.

22 Март с надежда да се подобри обстановката от Ковид посрещнахме Първа Пролет с музика и цветен ден. Първа пролет е денят, през който настъпва пролетното равноденствие. Той се определя от пресичането на еклиптиката и небесния екватор в геоцентричната екваториална координатна система.

Лазаровден е християнски празник, който носи името на Свети Лазар. Името Лазар е символ на здраве и дълголетие. Лазар е бил приятел на Иисус Христос. Когато умира, четири дни след неговата смърт той е възкресен. Бог казва „Лазаре стани!“ и съживява Лазар, който излиза от гробницата си. На този ден се изпълнява обичаят Лазаруване. Младите жени, наречени „лазарки“, берат цветя за венците, които ще оплетат за празника Цветница /на следващия ден/. Момите са пременени в традиционни фолклорни носии. Те обикалят къщите на селото, пеят обредни лазарски песни и благославят за здраве, щастие и берекет. Стопанинът на дома ги дарява с яйца, пари, плодове и дребни подаръци. В миналото на Лазаровден момците от селото са поисквали ръката на своята избраница. Основните песни на Лазаровден са благослов за здраве, плодородие и благополучие на дома. Но тук, в къща където има ерген или мома за женене, в песните се вмъкват и любовно-женитбени молитви:

Тук сме чули, разбрали, Лазаре,

че има ерген и мома, Лазаре,

я ергена женете, Лазаре,

я момата годете, Лазаре…

Следва Цветница, подвижен християнски, религиозен и народен празник, който се празнува както в православната, така и в католическата и протестантската църква една седмица преди Великден, в неделя след Лазаровден.Нарича се още Връбница, Цветна неделя, Куклинден, но навсякъде е посветен на тържественото посрещане на Иисус Христос в Йерусалим с лаврови и маслинови клонки. У нас символ на този празник са върбовите клонки. Върбата се освещава в църквата и всеки трябва да отнесе клонка в дома си – за здраве и благодат. С нея се закичва къщата, но е съществувала практиката да се връзват върбови клонки на кръста против болки, с върбова клонка в този ден се изкарват дори животните на паша, които в Буковец останаха малко – за да са здрави и плодовити.

Великден /Възкресение Христово/ е деня, в който християните честват възкресението на Сина Божи Иисус Христос. Празнуването на Великденските празници по света има различни обичай според народните вярвания и предания. Яйцата , козунака и агнето са три от основните елементи на великденската празнична трапеза. Традицията повелява да се боядисват яйцата на Велики четвъртък или Страстната събота. Броят на яйцата се определя спрямо броя на членовете на семейството, а в село Буковец от броя на кокошките носачки. Боядисването им става рано сутрин от най-старата жена. Първото червено яйце се слага в сито, постлано с нова кърпа, за да може слънцето да го види и да се усмихне. Вярвало се, че това яйце има силата да предпазва и лекува.

Отбелязваме 145г. от избухването на Априлското въстание. Прекланяме се пред подвига и саможертвата на героите от епопеята. На 20 април 1876г. в Копривщица избухва Априлското въстание, благодарение на което на картата на Европа се появява България. Решението за избухването на въстанието е взето от Гюргевския революционен комитет, българските земи са разделени на пет революционни окръга – първи Търновски, втори Сливенски, трети Врачански в който се намира нашето село Буковец, четвърти Пловдивски и пети Софийски. Подготовката е само няколко месеца, с което се обяснява и неговия неуспех на бойното поле. Фактически, въстанието най-масово избухва в първи Търновски окръг, където Апостол е бъдещия министър-председател на България Стефан Стамболов и в четвърти Пловдивски с Апостол Панайот Волов и помощник Георги Бенковски. То избухва преждевременно на 20 април, при опит да бъде заловен Тодор Каблешков жителите на Копривщица се вдигат на оръжие и убиват местния мюдюрин. Каблешков написва своето прословуто „Кърваво писмо“, което е изпратено на Бенковски в Панагюреще.Благодарение на саможертвата на героите от Априлската епопея днес има Българска държава.

11 Май честваме деня на библиотекаря, които се отбелязва на празника на Светите братя Кирил и Методий. Светското отбелязване на техния ден се премества на 24 май и става Ден на славянската писменост и култура, но денят на библиотекаря се запазва. Библиотекарите ние сме душата на едно от важните огнища на просветата и културата, на знанието, въображението и идеите. Ние се грижим за книгите, подреждаме ги /което тече от месеци в библиотеката на с. Буковец/, но и много по-важно – въвеждат ни в техния свят, ориентират ни в него. Особено значение е първото влизане на детето в библиотеката, отношението, което то получава от библиотекаря към себе си и своя интерес към книгата. Това е отношението за цял живот. От нас зависи те да преоткриват смисъла да пазят това съкровище, от нашия интерес, от даренията ни. А дори – от милата дума с усмивка на влизане и от блясъка в очите и забързаната крачка на излизане.

24 Май ден на Светите братя Кирил и Методий, на българската азбука, просвета и култура и на славянската книжовност. На този ден в България /Буковец/ се чества делото на славянските просветители Кирил и Методий и българската просвета и култура, включително и създаването на кирилицата в Преславската книжовна школа. Отбелязваме със стихотворения и песни:

Кирил и Методий

Пишат братчета, сестрички

и лулички и чертички

и накрая бързо става

буква хубава и права.

Тези буквички чудесни

са ни още неизвестни

ние, малките деца,

пишем още колелца.

Ние славим имената

днес на Солунските братя.

Те за нас са много мили,

че ни буквите дарили.

Празника на буквите е специална дата за всички българи и за нашето читалище.

Честит празник на всички малки и големи деца!

Бъдете здрави, усмихнати, щастливи, с приказно детство и много игри.

Така поздрави малкото си дечица с. Буковец. Това е 1-ви юни световния ден на детето, той води началото си от Световната конференция по въпросите на детското здраве, която се провежда през 1925г. в Женева /Швейцария/. Веднага след това започва празнуването му в България на 8-ми май под патронажа на княгиня Евдокия и по-късно на съпругата на Борис 3-ти. В България след преврата през 1944г. новото му празнуване започва след 1949г., когато Москва обявява, че 1-ви юни се приема за Международен ден на децата.

2-ри Юни денят на Ботев и на загиналите за свободата и независимостта на България отбелязваме ежегодно в България в деня на смъртта на Христо Ботев /2-ри юни 1876г./. Точно в 12:00 часа всяка година сирените в цялата страна оповестяват преклонението пред паметта на героите. Българите винаги сме оцелявали саможертвата на онези, които са дали живота си за Отечеството. Денят на Ботев и загиналите за свободата на България се чества за първи път през 1884г. във Враца и Пловдив. Официално този празник започва да се отбелязва от 1901г. насам. На 2-ри юни същата година на връх Вола, мястото на смъртта на Ботев, се събират всички останали живи четници от Ботевата чета, които присъстват на тържествата. За първи път сирените се чуват през 1948г. – точно на 100-годишнината от рождението на Христо Ботев.

Участия на Певческа Група „Пей сърце“ с. Буковец Народно Читалище „Просвета-1930“ и индивидуалните изпълнители във Фолклорни Фестивали:

На 12.06.21г. спечелихме грамота за отлично представяне и плакет /микрофон/ на ФФ „Донфорови ритми“ с. Галиче, тогава към нашата група се присъединиха самодейци от клуба на инвалида гр. Бяла Слатина и сформирахме формация „Да правим добро“ към Певческа група „Пей сърце“ с. Буковец.

На 17.07.21г. се прибрахме с грамота и рамка със снимки от 5-ти Фолклорен събор „Ехо от Търнак“ с. Търнак.

В Буковец отбелязахме 123г. от рождението на Калина Малина – незабравима детска писателка, истинското и име е Райна Иванова Радева Митова, но е по известна под псевдонима Калина Малина. Автор е на около 50 книги за деца, както и на първия български детски роман „Златно сърце“/1930г./, както и на още два романа. Родена е в София на 3-ти август 1898г.

На 07.08.21г. носим диплом за високо художествено изпълнение, картичка с цветя от конци, снимка на групата, плакет /нота/ за най-възрастен участник, плакет дървен с картинка на жена в носия и плакет /микрофон/ за артистично представяне и всичко това от участието ни в 9-ти фолклорен събор „Хоро се вие, песен се пее“ с. Миланово.

На 14.08.21г. грамота на групата, на индивидуалния изпълнител Христина Маринова и книга „История на село Търнава“ от 2-ри национален и 8-ми общински ФФ „Ехо в родния край“ – Георги Горелски с. Търнава.

На 21.08.21г. грамота и плакет книжка от велур от 5-ти регионален ФФ „Тъпан бие, хоро се вие Глава се весели“ с. Глава.

На 28.08.21г. грамота на групата, на индивидуалния изпълнител Х.Маринова, грамота 3-та възрастова група и 1-во място на Х.Маринова и това от ФФ „Белокаменица“ с. Царевец.

На 28.08.21г. продължаваме с участията и наградите: грамота за участие и достойно представяне, рамка със снимка за фестивала от 7-ми ФФ „Голяма Богородица“ Народно Читалище „Развитие-1911“ с. Лехчево.

Дойде ред и на нашия Фолклорен Фестивал. 6-ти Фолклорен Фестивал „ Тъпан бие, хоро се вие, песен се пее Буковец се весели – българското да съхрани“ с. Буковец. Грамота на групата, на индивидуалните изпълнители Валери Гешев и Христина Маринова и плакет дървен с картата на България и изобразени на нея народните носий по области, такъв плакет и грамоти нашето читалище връчи на всички участвали групи.

Това спечелихме от нашия фестивал.

когато забие тъпанът… когато писне гайда

когато кавал засвири и чуеш песен

когато се извие българско хоро се случва магия

тази магия пазеща българското през вековете.

Така започна 6-тия ФФ на НЧ „Просвета-1930“ с. Буковец, на който се събраха над 300 самодейци от около 30 населени места на общините Бяла Слатина, Борован, Мездра, Враца, Криводол, Хайредин, Берковица, Бойчиновци и с. Писерово Плевенско. Те пяха и танцуваха на откритата сцена пред читалищната сграда, украсена с триметровите знамена на България и Европейския съюз, спуснати от терасата на читалището. Между тях в средата на колоните мотото на фестивала „Тъпан бие, хоро се вие, песен се пее Буковец се весели – българското да съхрани“. До знамето на България плакат с музиканти и хоро, а до Европейското знаме плакат с надпис с красотата на българското народно творчество, с автентичните народни носии, който веднага те грабват, с шевиците по момините пазви, в шевиците по ризите…Празника бе открит от председателя на НЧ „Просвета-1930“ с. Буковец, популярния врачански учител на СОУ „Христо Ботев“ гр. Враца Иван Стоянов – родом от с. Буковец. И водещ на това тържество библиотекарката Диана Христова. След приключването на Буковския фестивал групата ни потегли за с. Типченица на ФФ „Типченица пее“ и се прибра с грамота поощрителна награда.

Септември 2021г. въпреки забраната за Белослатинския панаир поради Ковид вируса, успяхме на бързо да си спечелим от краткия празник грамота на групата на индивидуалните изпълнители В.Гешев и Х.Маринова и грамота в рамка. И така затягането на мерките продължава, а ние продължаваме да участваме онлайн.

На 18.09.21г. от 19-ти национален събор за автентичен фолклор „От извора“ с. Труд групата ни получи: грамота на групата и индивидуалните изпълнители Х.Маринова и В.Гешев, лентичка с картинки от фестивала и малка книжка „От извора“ с. Труд.

22 Септември Деня на Независимостта на България чествахме с българска музика озвучаваща селото от терасата на читалището и така до края на годината поръди затегнатите мерки.

1-Ви октомври международния ден на възрастните хора, 01 ноември Деня на Народните Будители с песните: „Химн на народните будители“ и други…

Кой събужда умовете,

бранел българското слово,

та като вълшебно цвете

то да разцъфти отново?

Знам книжовниците стари

силите си не пестили – с книги, вестници, буквари

Българския дух крепили…

Председателя, библиотекаря и двама самодейци ходихме в НЧ с. Попица за обмяна на опит, много ни бяха полезни някой идеи как работи тяхното читалище и ще приложим някой в нашето.

21 Ноември Деня на Християнското семейство. В миналото този ден се е чествал в много ограничен кръг – само с родителите и ония от децата им, които не са встъпили в брак. Всички те отивали заедно в храма, за да измолят за семейството си здраве и благоволение. И последните за годината най-хубави Коледните празници. 24 Декември Бъдни Вечер с тържествена постна трапеза на която има: варено жито, пълнени чушки с боб, содена питка, туршии, мед, орехи, лук и вино.

25 Декември Коледа с Коледарите – момчета ергени, който обикалят и пеят песни за здраве: Ой Коледо, Ой Коледо, родило се Боже чедо…

…И последна награда за 2021 година грамота за „Най-красива коледна украса“ на НЧ „Просвета-1930“ с. Буковец от НЧ „Васил Левски-1932“ с. Новоселяне.

ПОЖЕЛАВАМЕ СИ СЛЕДВАЩАТА ГОДИНА ДА Е ЗДРАВА, ЗДРАВА, ЗДРАВА И МИРНА ГОДИНА.

НАРОДНО ЧИТАЛИЩЕ „ПРОСВЕТА-1930“

С. БУКОВЕЦ ОБЩ. БЯЛА СЛАТИНА